CELEX: 
Language: mt
Date: 2019-01-14 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2017/625 tal-Parlament Ewropew u tal-Kunsill fir-rigward tal-kategoriji ta’ kunsinni li jkunu soġġetti għal kontrolli uffiċjali fil-postijiet ta’ kontroll fuq il-fruntiera

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2017/625 dwar il-Kontrolli Uffiċjali (OCR) jistabbilixxi l-qafas għal kontrolli uffiċjali u attivitajiet uffiċjali oħra biex jivverifika l-applikazzjoni korretta tal-leġiżlazzjoni tal-Unjoni dwar il-katina agroalimentari. Dan jinkludi kontrolli uffiċjali mwettqa fuq annimali u oġġetti li jidħlu fl-Unjoni minn pajjiżi terzi.
            
            
               L-għan ta’ dan l-Att Delegat huwa li jżid il-prodotti komposti, il-ħuxlief u t-tiben mal-kategoriji ta’ kunsinni li jridu jgħaddu minn kontrolli uffiċjali fil-post ta’ kontroll fuq il-fruntiera mal-wasla tagħhom fl-Unjoni.
            
            
               Madankollu, l-Att huwa marbut ma’ Atti oħra li se jistabbilixxu dan li ġej:
            
            
               ·L-eżenzjoni ta’ ċerti kategoriji ta’ prodotti komposti minn kontrolli uffiċjali fil-postijiet ta’ kontroll fuq il-fruntiera (abbażi tal-Artikolu 48 tal-OCR) tapplika mill-21 ta’ April 2021, sa meta japplikaw l-eżenzjonijiet kurrenti.
            
            
               ·Lista ta’ prodotti komposti rilevanti, inklużi l-kodiċijiet tan-NM tagħhom (abbażi tal-Artikolu 47.2a tal-OCR).
            
            
               ·Il-kundizzjonijiet tal-importazzjoni li jenħtieġ li japplikaw, mill-21 ta’ April 2021, għall-kategoriji differenti ta’ prodotti komposti u għall-ħuxlief u għat-tiben (abbażi tal-Artikoli 90 u 126 tal-OCR, u tal-Artikoli 234(2), 237(4) u 239(2) tal-Liġi dwar is-Saħħa tal-Annimali), bħal rekwiżiti ta’ elenkar, ċertifikati jew attestazzjonijiet.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Grupp ta’ Esperti tal-Kummissjoni “kontrolli uffiċjali” (E00911) ġie kkonsultat f’diversi okkażjonijiet, u saru għadd ta’ laqgħat ma’ partijiet interessati rilevanti.
            
            
               Il-possibbiltà offruta permezz tas-sit web tal-Kummissjoni (https://ec.europa.eu/info/law/better-regulation/have-your-say_mt) li jitħalla kumment dwar l-abbozz tar-Regolament Delegat irriżultat f’kumment wieħed minn ċittadin, li ssuġġerixxa li fl-Artikolu 47(1)b tal-OCR jenħtieġ li ssir referenza għal “prodotti derivati” minbarra għal prodotti sekondarji tal-annimali, biex ikun konsistenti mal-Artikolu 1(2) tar-Regolament imsemmi. Madankollu, is-setgħa mogħtija fl-Artikolu 47(3) tar-Regolament (UE) 2017/625 li tippermetti lill-Kummissjoni timmodifika l-kategoriji msemmija fl-Artikolu 47(1) tal-OCR ma tipprevedix il-possibbiltà li jiżdiedu prodotti derivati għal dik id-dispożizzjoni.
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika hija l-Artikolu 47(3) tar-Regolament (UE) 2017/625.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.1.2019
            
            
               li jemenda r-Regolament (UE) 2017/625 tal-Parlament Ewropew u tal-Kunsill fir-rigward tal-kategoriji ta’ kunsinni li jkunu soġġetti għal kontrolli uffiċjali fil-postijiet ta’ kontroll fuq il-fruntiera
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE
                  1
               , u b’mod partikolari l-Artikolu 47(3) tiegħu,
            
            
               Billi:
            
            
               (1)Ir-Regolament (UE) 2017/625 tal-Parlament Ewropew u tal-Kunsill jistabbilixxi qafas għal kontrolli uffiċjali u għal attivitajiet uffiċjali oħra biex jivverifika l-applikazzjoni korretta tal-liġi tal-Unjoni dwar l-ikel u l-għalf. Dak il-qafas jinkludi kontrolli uffiċjali mwettqa fuq annimali u merkanzija li jidħlu fl-Unjoni minn pajjiżi terzi.
            
            
               (2)Ir-Regolament (UE) 2017/625 jeħtieġ li għal ċerti kategoriji ta’ annimali u prodotti kull kunsinna tkun soġġetta għal kontrolli uffiċjali fil-postijiet ta’ kontroll fuq il-fruntiera tal-ewwel wasla fl-Unjoni, minħabba r-riskju li dawk il-kategoriji ta’ annimali u oġġetti jistgħu joħolqu għas-saħħa pubblika u għas-saħħa tal-annimali.
            
            
               (3)Minbarra l-kategoriji ta’ kunsinni li diġà huma elenkati fir-Regolament (UE) 2017/625, ikel li fih kemm prodotti li joriġinaw mill-pjanti kif ukoll prodotti pproċessati li joriġinaw mill-annimali (prodotti komposti), kif ukoll ħuxlief u tiben, jenħtieġ li jgħaddu minn kontrolli uffiċjali fil-postijiet ta’ kontroll fuq il-fruntiera billi dawn ukoll jistgħu joħolqu riskju għas-saħħa pubblika u tal-annimali.
            
            
               (4)Għalhekk, jenħtieġ li r-Regolament (UE) 2017/625 jiġi emendat skont dan.
            
            
               (5)Billi r-Regolament (UE) 2017/625 japplika mill-14 ta’ Diċembru 2019, jenħtieġ li dan ir-Regolament japplika wkoll minn dik id-data,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 47(1) tar-Regolament (UE) No 2017/625, il-punt (b) huwa sostitwit b’dan li ġej: 
            
            
               “(b)prodotti li joriġinaw mill-annimali, prodotti ġerminali, prodotti sekondarji mill-annimali, ħuxlief u tiben u prodotti tal-ikel li jkun fihom kemm prodotti li joriġinaw mill-pjanti kif ukoll prodotti pproċessati li joriġinaw mill-annimali (“prodotti komposti”)”;
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-14 ta’ Diċembru 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.1.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 95, 7.4.2017, p. 1.